ഉപ്പും മുളകും

**ഉപ്പും മുളകും** ഒരു പ്രമുഖ മലയാള  ടെലിവിഷൻ ഹാസ്യ പരമ്പരയാണ്‌ .  2015 ഡിസംബർ 14 - നാണ് ഫ്‌ളവേഴ്‌സ് ടെലിവിഷൻ ചാനലിൽ ഇതിന്റെ സംപ്രേഷണം ആരംഭിച്ചത്  .. 1206 എപ്പിസോഡുകൾ അടങ്ങുന്ന ഷോയുടെ ആദ്യ സീസൺ 2015 ഡിസംബർ 14 മുതൽ 2021 ജനുവരി 15 വരെ സംപ്രേക്ഷണം ചെയ്തു. ഷോയുടെ രണ്ടാം സീസൺ 2022 ജൂൺ 13 മുതൽ 26 ഫെബ്രുവരി 2024 വരെ 461 എപ്പിസോഡുകൾ സംപ്രേക്ഷണം ചെയ്തു.  പരമ്പര അതിൻ്റെ മൂന്നാം സീസൺ 24 ജൂൺ 2024 മുതൽ സംപ്രേക്ഷണം ആരംഭിച്ചു.

## കഥാസംഗ്രഹം
ബാലചന്ദ്രൻ തമ്പി (ബാലു), ഭാര്യ നീലീമ (നീലു), അവരുടെ അഞ്ച് മക്കളായ വിഷ്ണു (മുടിയൻ), ലക്ഷ്മി (ലച്ചു), കേശവ് (കേശു), ശിവാനി (ശിവ), പാർവ്വതി (പാറുക്കുട്ടി) എന്നിവരുടെ കുടുംബത്തെ ചുറ്റിപ്പറ്റിയാണ് ഈ പരമ്പരയുടെ കഥ . ബാലുവിന്റെ  അച്ഛൻ മാധവൻ തമ്പി, അമ്മ ശാരദ, ബാലുവിന്റെ സഹോദരൻ സുരേന്ദ്രൻ, ബന്ധു രമ, രമയുടെ അച്ഛൻ ശങ്കരൻ (ശങ്കരണ്ണൻ), നീലിമയുടെ അച്ഛൻ കുട്ടൻപിള്ള, നീലിമയുടെ സഹോദരൻ ശ്രീക്കുട്ടൻ (കുട്ടു / കുട്ടുമാമൻ) മറ്റ് ബന്ധുക്കൾ, അയൽവാസികളും സുഹൃത്തുക്കളുമായ ഭാസി,  നവാസ്, ഓട്ടോ ചന്ദ്രൻ എന്നിവരും ഇടയ്ക്കിടെ സന്ദർശക കഥാപാത്രങ്ങളായി എത്തുന്നു.

## അഭിനേതാക്കൾ
### പ്രധാന കഥാപാത്രങ്ങൾ
* ബിജു സോപാനം - ബാലചന്ദ്രൻ തമ്പി /ബാലു
*  നിഷ സാരംഗ് - നീലീമ ബാലചന്ദ്രൻ തമ്പി /നീലു
* മനോഹരി - ശാരദ മാധവൻ തമ്പി
* രാജേന്ദ്രൻ എൻ. - പടവലം കുട്ടൻ പിള്ള
* മുരളീധരൻ പാങ്ങോട് - ശങ്കരണ്ണൻ
* രമേശ് - ശൂലങ്കുടി മാധവൻ തമ്പി
* ബിനോജ് കുളത്തൂർ - സുരേന്ദ്രൻ തമ്പി
* ഋഷി എസ്. കുമാർ - വിഷ്ണു ബാലചന്ദ്രൻ തമ്പി /മുടിയൻ
* ജൂഹി റുസ്തഗി - ലക്ഷ്മി ബാലചന്ദ്രൻ തമ്പി /ലച്ചു / ലക്ഷ്മി സിദ്ധാർത്ഥ്
* അൽ സാബിത്ത്  - കേശവ് ബാലചന്ദ്രൻ തമ്പി /കേശു
* ശിവാനി മേനോൻ - ശിവാനി ബാലചന്ദ്രൻ തമ്പി /ശിവ
* ബേബി അമേയ - പാർവ്വതി ബാലചന്ദ്രൻ തമ്പി /പാറുക്കുട്ടി
*ഡെയ്ൻ ഡേവിസ് - സിദ്ധാർത്ഥ് / സിദ്ധു
*ഷോബി തിലകൻ - രാജേന്ദ്രൻ തമ്പി

### ആവർത്തിക കഥാപാത്രങ്ങൾ
* എസ്. പി. ശ്രീകുമാർ - ശ്രീക്കുട്ടൻ /കുട്ടു മാമൻ
* വർഷ സുരേഷ് ബാബു - രമ
* സുരേഷ് ബാബു - ഭാസി
* അനിൽ പെരുമ്പളം - ജയന്തൻ
* ജിജി കലാമന്ദിർ - ഓട്ടോ ചന്ദ്രൻ
* നവാസ് - നവാസ്

## നിർമ്മാണം
### സീസൺ 1
ഫ്‌ളവേഴ്‌സിൽ * കുട്ടികലവറ * എന്ന കുക്കറി ഷോ ചെയ്യുമ്പോൾ നിഷ സാരംഗിന് നീലിമയുടെ വേഷത്തിലേക്ക് അവസരം ലഭിച്ചു. നിഷയൊഴികെ മറ്റെല്ലാ പ്രധാന അഭിനേതാക്കളും ടെലിവിഷനിലെ തുടക്കക്കാരായിരുന്നു. തിയേറ്റർ നടൻ ബിജു സോപാനം മുമ്പ് അമൃത ടി.വി.യിലെ കോമഡി സീരിയലായ *ബാക്ക് ബെഞ്ചേഴ്‌സി*ൽ ആർ ഉണ്ണികൃഷ്ണന്റെ സംവിധാനത്തിൽ അഭിനയിച്ചിരുന്നു . ബാലചന്ദ്രൻ തമ്പിയുടെ വേഷമാണ് അദ്ദേഹത്തിന് വാഗ്ദാനം ചെയ്യപ്പെട്ടത്. മഴവിൽ മനോരമയിൽ അദ്ദേഹം സംവിധാനം ചെയ്ത *[[മറിമായം]]* എന്ന പരമ്പര കണ്ടപ്പോൾ മുതൽ ഉണ്ണികൃഷ്ണനൊപ്പം പ്രവർത്തിക്കാൻ ബിജുവിന് താൽപ്പര്യമുണ്ടായിരുന്നു, യാഥാർത്ഥ്യത്തോട് ചേർന്നുനിൽക്കുന്ന അത്തരം വേഷങ്ങൾ ചെയ്യാൻ ബിജു ആഗ്രഹിച്ചു. ഉപ്പും മുളകും അദ്ദേഹത്തിന്റെ രണ്ടാമത്തെ ടെലിവിഷൻ അവതരണവും ആദ്യത്തെ പ്രധാന വേഷവുമായിരുന്നു.മഴവിൽ മനോരമയിലെ ഡി 4 ഡാൻസ് എന്ന റിയാലിറ്റി ടിവി ഷോയിൽ മത്സരാർത്ഥിയായിരുന്ന ഋഷി എസ് കുമാറിനെ കണ്ടതിന് ശേഷമാണ് ഉണ്ണികൃഷ്ണൻ വിഷ്ണുവിന്റെ വേഷത്തിനായി ഋഷി എസ് കുമാറിനെ വിളിച്ചത്. ഉണ്ണികൃഷ്ണന്റെ മകനാണ് ഋഷിയെ ശുപാർശ ചെയ്തത്. അൽ സാബിത്ത്, ശിവാനി മേനോൻ എന്നിവരും റിയാലിറ്റി ടിവി ഷോയിൽ നിന്ന് തിരഞ്ഞെടുക്കപ്പെട്ടു, അവർ ഇരുവരും *കുട്ടികലവറ* എന്ന ഷോയിലെ മത്സരാർത്ഥികളായിരുന്നു . അൽ സാബിത്തിനെക്കാൾ ഒരു മാസം മൂത്തതാണ് ശിവാനി, എന്നാൽ ഷോയിൽ ഇത് മറിച്ചാണ്. ഉണ്ണികൃഷ്ണന്റെ മകന്റെ സുഹൃത്തായിരുന്നു ജൂഹി റുസ്തഗി , മകന്റെ പിറന്നാൾ ആഘോഷത്തിലാണ് ഇരുവരും ആദ്യമായി കണ്ടുമുട്ടിയത്, കുറച്ച് ദിവസങ്ങൾക്ക് ശേഷം അവർക്ക് ലച്ചുവിന്റെ വേഷം വാഗ്ദാനം ചെയ്തു.

ബിജുവിന്റെ യഥാർത്ഥ ജീവിതത്തിലെ സഹോദരൻ, തന്നേക്കാൾ അഞ്ച് വയസ്സിന് ഇളയ ബിനോജ്, തൻ്റെ കഥാപാത്രത്തിൻ്റെ സഹോദരൻ സുരേന്ദ്രൻ തമ്പിയെ ഷോയിൽ അവതരിപ്പിക്കുന്നു. ബിജുവിന്റെ യഥാർത്ഥ ജീവിതത്തിലെ മകൾ ഗൗരി ലക്ഷ്മി, സുരേന്ദ്രന്റെ മകളായ അദ്ദേഹത്തിന്റെ മരുമകളായ കൺമണിയെ അവതരിപ്പിക്കുന്നു. കൊച്ചി വാഴക്കാലയിലെ പാറമട വീട് എന്ന വീട്ടിലാണ് ഷോ ചിത്രീകരിച്ചത്.2018 ജൂലൈയിൽ, ആർ. ഉണ്ണികൃഷ്ണനെ മാറ്റി ഛായാഗ്രാഹകൻ എസ്.ജെ. സിനു ഷോയുടെ ഡയറക്ടറായി. പിന്നീട് പ്രദീപ് മാധവിനെ ഷോയുടെ ഡയറക്ടറായി തിരഞ്ഞെടുത്തു.

#### അവസാന എപ്പിസോഡുകൾ
2020 ജനുവരിയിൽ ജൂഹി റുസ്തഗി ഷോയിൽ നിന്ന് പുറത്തുപോയപ്പോൾ ഉപ്പും മുളകിന്റെ റേറ്റിംഗ് ചെറുതായി കുറയാൻ തുടങ്ങി. കോവിഡ്-19 പകർച്ചവ്യാധി കാരണം നിരവധി മാസത്തെ ലോക്ക്ഡൗണിന് ശേഷം ഷോ അതിന്റെ നിർമ്മാണം തിരികെ ആരംഭിച്ചപ്പോൾ , പൂജ ജയറാം എന്ന പുതിയ കഥാപാത്രത്തെ അവതരിപ്പിച്ചു. എന്നിട്ടും ഷോയ്ക്ക് അതിന്റെ മുൻ നാളുകളിലേതു പോലെ റേറ്റിംഗ് തിരിച്ചു പിടിക്കാനായില്ല. ഏതാണ്ട് അതേ സമയം, ഫ്ലവേഴ്സ് ടിവി 2020 ഓഗസ്റ്റിൽ *[[ചക്കപ്പഴം (ടെലിവിഷൻ പരമ്പര)|ചക്കപ്പഴം]]* എന്ന മറ്റൊരു സിറ്റ്കോം ആരംഭിച്ചു. അവസാന എപ്പിസോഡ് 2021 ജനുവരി 15 ന് സംപ്രേഷണം ചെയ്തതിന് ശേഷം, ഉപ്പും മുളകും അതിന്റെ സംപ്രേക്ഷണം നിർത്തി. ഫ്‌ളവേഴ്‌സ് ടിവി മാനേജിംഗ് ഡയറക്‌ടർ ശ്രീകണ്ഠൻ നായർ പിന്നീട് ഷോ ഒരു ദീർഘനാളത്തേക്ക് ഇടവേളയ്ക്ക് വിധേയമാകുമെന്ന് പ്രഖ്യാപിച്ചു.എന്നാൽ 2021 ഫെബ്രുവരിയിൽ, ഷോ ഇടവേളയിലല്ലെന്നും അത് അവസാനിപ്പിച്ചുവെന്ന് അനൗദ്യോഗികമായി സ്ഥിരീകരിച്ചു. പിന്നീട് 2021 മാർച്ചിൽ, ബിജു സോപാനവും നിഷാ സാരംഗും ഒടുവിൽ സോഷ്യൽ മീഡിയയിലൂടെ ഷോ ചാനൽ ഔദ്യോഗികമായി അവസാനിപ്പിച്ചു എന്ന് വെളിപ്പെടുത്തി, അങ്ങനെ 1206-ാമത്തെ എപ്പിസോഡ് അതിന്റെ അവസാന എപ്പിസോഡായി ജനുവരി 15 ന് സംപ്രേഷണം ചെയ്തു. 

### സീസൺ 2
2022 ജൂൺ 1ലെ "ഫ്ലവേഴ്‌സ് ഒരു കോടി" എപ്പിസോഡിനിടെ, ഉപ്പും മുളകിന്റെ രണ്ടാം സീസൺ വികസിച്ചുകൊണ്ടിരിക്കുകയാണെന്നും 2022 ജൂൺ 13-ന് സംപ്രേക്ഷണം ആരംഭിക്കുമെന്നും നായർ അറിയിച്ചു. [അവർ ചാനലിൽ രണ്ടാം സീസണിന്റെ ടീസറും പുറത്തിറക്കി. സോഷ്യൽ മീഡിയയും ഇത് തന്നെയാണ് പ്രഖ്യാപിക്കുന്നത്. ഷോയുടെ സൃഷ്ടവും പ്രാരംഭ ഡയറക്ടറുമായ ആർ.ഉണ്ണികൃഷ്ണനെ സംവിധായകന്റെ റോളിൽ തിരികെ എത്തി. 2020 ജനുവരിയിൽ ഷോയിൽ നിന്ന് പുറത്തുപോയ ജൂഹി റുസ്തഗിയും തിരിച്ചുവരവ് നടത്തി. രണ്ടാം സീസണിന്റെ ആദ്യ എപ്പിസോഡ് 2022 ജൂൺ 13-ന് പ്രീമിയർ ചെയ്തു.

മുടിയൻ എന്ന കഥാപാത്രത്തെ അവതരിപ്പിക്കുന്ന ഋഷി എസ് കുമാർ അപ്രതീക്ഷിതമായി ഷോയിൽ നിന്ന് പുറത്തുപോയി. സംവിധായകൻ ആർ. ഉണ്ണികൃഷ്ണനുമായി ഋഷിക്ക് ചില പ്രശ്‌നങ്ങളുണ്ടായിരുന്നു, കൂടാതെ അദ്ദേഹം പരസ്യമായി തുറന്നു പറഞ്ഞു. ഷോയുടെ സംവിധാനത്തിലും തന്റെ കഥാപാത്രത്തിന്റെയും കഥാഗതിയുടെയും ദുർബലതയിലും അദ്ദേഹം അതൃപ്തി പ്രകടിപ്പിച്ചു. പിന്നീട് ശ്രീകണ്ഠൻ നായർ തന്റെ വാർത്താ ചാനലായ 24 ന്യൂസിലെ ഒരു പരിപാടിയിലൂടെ ഷൂട്ടിംഗ് ലൊക്കേഷനുകളിൽ മോശമായി പെരുമാറിയതായി പറഞ്ഞ് ഷോയിൽ നിന്ന് പുറത്താക്കിയതായി ഔദ്യോഗികമായി വെളിപ്പെടുത്തി. 

#### അവസാന എപ്പിസോഡുകൾ
അഭിനേതാക്കളുടെ തിരക്കുകൾ മൂലം 2024 ഫെബ്രുവരി 26-ന് രണ്ടാം സീസൺ സംപ്രേഷണം നിർത്തിവച്ചു.

### സീസൺ 3
ഷോയുടെ മൂന്നാം സീസൺ 2024 ജൂൺ 24 ന് പ്രദർശിപ്പിച്ചു, ഋഷി എസ് കുമാറും പാർവതി അയ്യപ്പദാസും ഒഴികെയുള്ള എല്ലാ പ്രധാന കഥാപാത്രങ്ങളും അവരുടെ വേഷങ്ങളിലേക്ക് മടങ്ങി. ആദ്യ സീസണിന് ശേഷം എസ്പി ശ്രീകുമാർ തന്റെ വേഷം വീണ്ടും അവതരിപ്പിച്ചു. ഈ സീസണിൽ ബാലതാരം നന്ദൂട്ടിയെ ലക്ഷ്മിയുടെ മകളായ കല്ലു ആയി അവതരിപ്പിച്ചു. പുതിയ സീസണിന്റെ സംവിധായകൻ അഫ്സൽ അബ്ദുൾ ലത്തീഫാണ്. 2024 ഡിസംബറിൽ, പ്രധാന അഭിനേതാക്കൾ ആയ ബിജു സോപാനം, എസ് പി ശ്രീകുമാർ എന്നിവർക്കെതിരെ ഒരു വനിതാ നടി പരാതി ഫയൽ ചെയ്തിട്ടുണ്ട്. ഒരു വനിതാ നടി നൽകിയ പരാതിയിൽ, പരമ്പരയുടെ ചിത്രീകരണത്തിനിടെ താൻ ആക്രമിക്കപ്പെട്ടുവെന്ന് ആരോപിക്കപ്പെടുന്നു.
ബിജു സോപാനം, എസ് പി ശ്രീകുമാർ, നിഷ സരംഗ് എന്നിവർ 170ാം എപ്പിസോഡ് ശേഷം ഈ പരമ്പരയിൽ നിന്ന് പിന്മാറി. 173-ാം എപ്പിസോഡ് മുതൽ സുഹിൽ രാജ് എഎസ് സംവിധായകൻ ആയി.

## സ്വീകരണം
മലയാളത്തിലെ ഏറ്റവും പ്രശസ്തമായ സിറ്റ്കോം പരമ്പരയാണ് ഉപ്പും മുളകും. ഒരു മലയാള ടിവി ഷോയുടെ ഏറ്റവും വലിയ ആരാധകവൃന്ദമായിരുന്നു ഷോയ്ക്ക് ലഭിച്ചത്.

## മറ്റ് ഭാഷകളിലെ പതിപ്പുകൾ
ഫ്ലവേഴ്സ് തമിഴ് യൂട്യൂബ് ചാനലിൽ ഈ പരമ്പരയുടെ തമിഴ് മൊഴിമാറ്റ പതിപ്പ് * ഉപ്പും കുറാവും * എന്ന പേരിൽ ഡബ് ചെയ്യപ്പെട്ടു. ഓണം പോലുള്ള ഉത്സവങ്ങളിൽ അവർ പ്രത്യേക എപ്പിസോഡുകളും പ്രക്ഷേപണം ചെയ്യുന്നു.
## റീബൂട്ട്
17 ജനുവരി 2022-ന് സീ കേരളം ചാനലിൽ എരിവും പുളിയും എന്ന പേരിൽ ഈ പരമ്പരയുടെ ഒരു റീബൂട്ട് സംപ്രേക്ഷണം ആരംഭിച്ചു. ഉപ്പും മുളകും എന്ന പരമ്പരയിലെ അതേ താരങ്ങൾ അണിനിരന്ന ഈ പുന:രാവിഷ്‌കരണത്തിൽ കഥാപാത്രങ്ങൾ മാറ്റം വരുത്തി. എരിവും പുളിയും എന്ന പരമ്പര 13 മെയ് 2022 ന് അവസാന എപ്പിസോഡ് സംപ്രേക്ഷണം ചെയ്തു.

## അവലംബം

വർഗ്ഗം:മലയാള ടെലിവിഷൻ പരിപാടികൾ
വർഗ്ഗം:ടെലിവിഷൻ പരിപാടികൾ
വർഗ്ഗം:ടെലിവിഷൻ പരമ്പരകൾ
വർഗ്ഗം:മലയാളം ടെലിവിഷൻ പരമ്പരകൾ